Kaksi miestä on kuollut todennäköisesti salaman iskun seurauksena Juuassa Pohjois-Karjalassa perjantaina, kertoo Itä-Suomen poliisi.

Poliisi kertoo tiedotteessa, että eteläsuomalaiset, vuosina 1950 ja 1953 syntyneet veljekset olivat tulleet viettämään lomaansa mökille Juukaan ja ryhtyneet saunan lämmitykseen. Miesten siskon mukaan myöhemmin oli kuulunut kova pamaus ja hän oli lähtenyt katsomaan mitä oli tapahtunut. Miehet löytyivät elottomana saunan edustalta. Saunan vieressä olleessa korkeassa kuusessa oli havaittavissa railo.

Paikalle hälytettiin ambulanssi, mutta miehet todettiin kuolleiksi tapahtumapaikalla. Poliisi kertoo epäilevänsä, että puuhun iskeneen salaman sähkövirta aiheutti miesten kuolemat. Poliisin mukaan maa oli tapahtumahetkellä kostea.

Poliisi tutkii tapausta kuolemansyyn selvittämisenä eikä epäile tapaukseen liittyvän rikosta.

Tapausta voidaan pitää harvinaisena. Suomessa salama tappaa keskimäärin yhden ihmisen kahdessa vuodessa.

Lue myös:

Ei sata, vaan peräti 20 000 salamaa – torstai on ollut kesän rajuin salamapäivä, katso video lainehtivista kaduista